রোজ ভ্যালি কাণ্ডে জেরা করার জন্য গত কয়েক দিনে দু’বার তৃণমূলের অন্যতম সিনিয়র সাংসদ সুদীপ বন্দ্যোপাধ্যায়কে বার্তা দিয়েছিল কেন্দ্রীয় তদন্তকারী সংস্থা সিবিআই। এর আগে ফোন করে এবং এসএমএস পাঠিয়ে তৃণমূল সাংসদকে ডেকে পাঠিয়েছিল সিবিআই। কিন্তু সিবিআই-কে চিঠি দিয়ে সময় চেয়েছিলেন সুদীপবাবু। জানুয়ারি মাসে সিবিআই-এর সঙ্গে কথা বলবেন বলে চিঠিতে অনুরোধ করেছিলেন তৃণমূল সাংসদ।
যদিও সুদীপবাবুর সেই অনুরোধকে গুরুত্ব না দিয়ে ফের সিবিআই-এর পক্ষ থেকে তৃণমূল সাংসদকে নোটিশ পাঠানো হল। সেই নোটিশে নির্দেশ দেওয়া হয়েছে, আগামী সপ্তাহেই সুদীপবাবুকে সল্টলেকে সিজিও কমপ্লেক্সে সিবিআই-এর দফতরে গিয়ে দেখা করতে হবে। মুকুল রায়, মদন মিত্র-সহ একাধিক তৃণমূল নেতাকে অতীতে একাধিক বার এই সিজিও কমপ্লেক্সে হাজিরা দিতে দেখা গিয়েছে। ঘণ্টার পর ঘণ্টা জেরা করার পরে মদন মিত্রের মতো তৃণমূল নেতাকে এই সিজিও কমপ্লেক্সেই গ্রেফতার করেছে সিবিআই। যদিও সিবিআই-এর নির্দেশ মেনে সুদীপবাবু হাজিরা দেন কি না, তা নিয়ে সংশয় থাকছেই। কিন্তু হাজিরা না দিলে কেন্দ্রীয় তদন্তকারী সংস্থার পক্ষ থেকে কড়া পদক্ষেপের আশঙ্কাও থেকেই যাচ্ছে। 
আরও পড়ুন
কোন অস্বস্তিকর প্রশ্নে রাহুলের পাশে বসেই মেজাজ হারালেন মমতা?
সুদীপ ছাড়াও আর কোন কোন তৃণমূল নেতাকে সমন করেছে সিবিআই?
 
রোজ ভ্যালির চেয়ারম্যান গৌতম কুণ্ডুর সঙ্গে সুদীপবাবুর ঘনিষ্ঠ সম্পর্ক রয়েছে এবং ওই সংস্থার পক্ষ থেকে সুদীপ বন্দ্যোপাধ্যায়কে একাধিক বার টাকা দেওয়া হয়েছে বলে সিবিআই-এর তদন্তে উঠে এসেছে। সেই সূত্রেই তৃণমূল সাংসদকে ডেকে পাঠিয়ে জেরা করতে চান গোয়েন্দারা। যদিও, বাংলার মুখ্যমন্ত্রী মমতা বন্দ্যোপাধ্যায়ের অভিযোগ, নোটবাতিল নিয়ে আন্দোলনে নামার কারণেই তৃণমূলের উপরে চাপ বাড়াতে সিবিআই-কে ব্যবহার করছে কেন্দ্রীয় সরকার। এ দিনও দিল্লিতে মমতা অভিযোগ করেছেন, তৃণমূল স্বচ্ছ দল, প্রধানমন্ত্রীই তাঁদের বদনাম করার চেষ্টা করছেন।